DECIZIA COMISIEI
din 10 iulie 2009
de modificare a Deciziei 2000/96/CE privind bolile transmisibile care vor fi incluse în mod progresiv în rețeaua Comunității în conformitate cu Decizia nr. 2119/98/CE a Parlamentului European și a Consiliului
[notificată cu numărul C(2009) 5457]
(Text cu relevanță pentru SEE)
(2009/539/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia nr. 2119/98/CE a Parlamentului European și a Consiliului din 24 septembrie 1998 de creare a unei rețele de supraveghere epidemiologică și control al bolilor transmisibile în Comunitate (1), în special articolul 3 litera (a),
întrucât:
(1)
Decizia 2000/96/CE a Comisiei din 22 decembrie 1999 privind bolile transmisibile care vor fi incluse în mod progresiv în rețeaua Comunității în conformitate cu Decizia nr. 2119/98/CE a Parlamentului European și a Consiliului (2) enumeră boli transmisibile care vor face obiectul supravegherii epidemiologice în cadrul rețelei comunitare, inclusiv „Boli care pot fi prevenite prin vaccinare”. Această categorie cuprinde boli pentru care există deja vaccinuri disponibile și boli pentru care cunoștințele științifice și tehnice actuale permit elaborarea și fabricarea unui vaccin într-o perioadă relativ scurtă de timp.
(2)
Un nou virus patogen gripal, a cărui transmitere de la om la om a fost constatată, a apărut recent în America de Nord și s-a răspândit deja la mai multe state membre. Având în vedere faptul că această nouă situație epidemică prezintă un risc ridicat de evoluție către o pandemie de gripă, Organizația Mondială a Sănătății a identificat boala cauzată de respectivul virus ca pe o urgență de sănătate publică la nivel internațional, în conformitate cu Regulamentul Sanitar Internațional (2005).
(3)
Această nouă boală ar trebui încadrată la categoria „Boli care pot fi prevenite prin vaccinare” deoarece, chiar dacă nu există niciun vaccin disponibil la momentul actual pentru prevenirea acesteia, sunt disponibile cunoștințe științifice și tehnologice pentru elaborarea și fabricarea unui vaccin, odată cu identificarea definitivă a tulpinii acestuia.
(4)
Acest virus este încadrat la boala „Gripă” menționată deja la punctul 2.1 din anexa I la Decizia 2000/96/CE. Cu toate acestea, având în vedere potențialul pandemic prezentat de acest virus și necesitatea unei coordonări imediate și eficiente între Comunitate și statele membre în această privință, acest virus ar trebui să fie menționat în mod specific ca unul dintre posibilele tipuri de virusuri gripale. La rândul ei, această mențiune specifică permite adoptarea unei definiții de caz specifică în temeiul Deciziei 2002/253/CE a Comisiei din 19 martie 2002 de stabilire a definițiilor de caz pentru raportarea bolilor transmisibile rețelei comunitare în conformitate cu Decizia 2119/98/CE a Parlamentului European și a Consiliului (3) și, prin urmare, o comunicare de informații mai bine orientată în cadrul rețelei comunitare în temeiul articolului 4 din Decizia 2119/98/CE.
(5)
Decizia 2009/363/CE a Comisiei din 30 aprilie 2009 de modificare a Deciziei 2002/253/CE de stabilire a definițiilor de caz pentru raportarea bolilor transmisibile rețelei comunitare în conformitate cu Decizia 2119/98/CE a Parlamentului European și a Consiliului (4) introducea deja o definiție de caz specifică pentru gripa de tipul A(H1N1) în anexa la Decizia 2002/253/CE. Prin urmare, este necesar să se acorde efect retroactiv prezentei decizii în vederea garantării faptului că aceasta este aplicabilă de la aceeași dată ca și Decizia 2009/363/CE.
(6)
Măsurile prevăzute de prezenta decizie sunt conforme cu avizul comitetului instituit prin articolul 7 din Decizia nr. 2119/98/CE,
ADOPTĂ PREZENTA DECIZIE:
Articolul 1
La punctul 2.1 din anexa I la Decizia 2000/96/CE, termenul „Gripă” se înlocuiește cu „Gripă, inclusiv Gripa A(H1N1)”.
Articolul 2
Prezenta decizie se aplică de la 30 aprilie 2009.
Articolul 3
Prezenta decizie se adresează statelor membre.
Adoptată la Bruxelles, 10 iulie 2009.